DIOGELU'R AMGYLCHEDD, CYMRU Enwi, cychwyn a dehongli 1 1 Enw'r Rheoliadau hyn yw Rheoliadau Trwyddedu Morol (Apelau Hysbysiadau) (Cymru) 2011. 2 Daw'r Rheoliadau hyn i rym ar 6 Ebrill 2011. 3 Yn y Rheoliadau hyn, ystyr “ Deddf 2009 ” (“ the 2009 Act ”) yw Deddf y Môr a Mynediad i'r Arfordir 2009. Cymhwyso 2 Mae'r Rheoliadau hyn yn gymwys mewn perthynas ag unrhyw weithgaredd morol trwyddedadwy, y mae Gweinidogion Cymru— a yn awdurdod trwyddedu priodol ar ei gyfer (a rhaid darllen cyfeiriadau yn y Rheoliadau hyn at “yr awdurdod trwyddedu” yn unol â hynny); b yn awdurdod gorfodi ar ei gyfer (a rhaid darllen cyfeiriadau yn y Rheoliadau hyn at “yr awdurdod gorfodi” yn unol â hynny). Apelau yn erbyn amrywio, atal dros dro neu ddirymu trwydded forol 3 1 Caiff person y dyroddwyd hysbysiad iddo o dan adran 72 o Ddeddf 2009 (hysbysiad yn amrywio, atal dros dro neu ddirymu trwydded forol neu estyn cyfnod ataliad) apelio i Dribiwnlys yr Haen Gyntaf yn erbyn yr hysbysiad. 2 Atelir hysbysiad, y cyfeirir ato ym mharagraff (1) sy'n amrywio trwydded forol, mewn perthynas â'r amrywiad hwnnw, hyd nes penderfynir yr apêl. 3 Caiff y Tribiwnlys Haen Gyntaf atal unrhyw hysbysiad arall y cyfeirir ato ym mharagraff (1), yn gyfan gwbl neu'n rhannol, hyd nes penderfynir yr apêl. Apelau yn erbyn hysbysiadau gorfodi, hysbysiadau stop a hysbysiadau diogelwch brys 4 1 Caiff person y dyroddwyd iddo unrhyw un o'r hysbysiadau ym mharagraff (2) apelio i Dribiwnlys yr Haen Gyntaf yn erbyn yr hysbysiad. 2 Yr hysbysiadau yw— a hysbysiad cydymffurfio; b hysbysiad adfer; c hysbysiad stop; ch hysbysiad diogelwch brys . 3 Atelir hysbysiad cydymffurfio ac unrhyw ofyniad mewn unrhyw hysbysiad o'r fath, hyd nes penderfynir apêl yn erbyn yr hysbysiad. 4 Caiff y Tribiwnlys Haen Gyntaf atal unrhyw hysbysiad adfer, hysbysiad stop neu hysbysiad diogelwch brys, yn gyfan gwbl neu'n rhannol, hyd nes penderfynir yr apêl. Apelau — darpariaethau pellach 5 1 Mewn unrhyw apêl, mae'r baich prawf ar yr awdurdod trwyddedu neu'r awdurdod gorfodi, (fel y bo'n briodol), ac— a os yw'r apêl yn ymwneud â'r honiad o gyflawni tramgwydd, rhaid i'r awdurdod brofi y cyflawnwyd y tramgwydd, y tu hwn i amheuaeth resymol, a b mewn unrhyw achos arall, rhaid i'r Tribiwnlys Haen Gyntaf benderfynu'r safon o brawf. 2 Caiff y Tribiwnlys Haen Gyntaf— a tynnu'r hysbysiad neu unrhyw ofyniad sydd ynddo yn ôl; b cadarnhau'r hysbysiad neu unrhyw ofyniad sydd ynddo; c amrywio'r hysbysiad neu unrhyw ofyniad sydd ynddo; ch cymryd unrhyw gamau y gallai'r awdurdod trwyddedu neu'r awdurdod gorfodi (fel y bo'n briodol) eu cymryd mewn perthynas â'r weithred neu'r anwaith a arweiniodd at y gofyniad neu'r hysbysiad; d cyfeirio'r penderfyniad a ddylid cadarnhau'r hysbysiad, neu unrhyw fater arall ynglŷn â'r penderfyniad hwnnw, yn ôl at yr awdurdod trwyddedu neu'r awdurdod gorfodi (fel y bo'n briodol). Adfer symiau taladwy 6 1 Rhaid talu unrhyw swm sy'n daladwy yn unol â phenderfyniad y Tribiwnlys Haen Gyntaf o fewn 56 diwrnod ar ôl y penderfyniad hwnnw. 2 Bydd unrhyw swm o'r fath nas telir o fewn y cyfnod hwnnw — a yn adenilladwy fel dyled sifil; b yn adenilladwy ar orchymyn llys, fel pe bai'n daladwy o dan orchymyn llys. Jane Davidson Gweinidog dros yr Amgylchedd, Cynaliadwyedd a Thai, un o Weinidogion Cymru 22 Mawrth 2011